b'\n_START_ARTICLE_\nId\xc3\xa4nkallionakkeli\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nLinnun pituus on 15,5 cm, siipien k\xc3\xa4rkiv\xc3\xa4li 25\xe2\x80\x9330 cm ja paino noin 40\xe2\x80\x9355 g. Id\xc3\xa4nkallionakkeli on suurin l\xc3\xa4ntisen palearktisen alueen nakkeleista. Sen h\xc3\xb6yhenpuku muistuttaa p\xc3\xa4hkin\xc3\xa4nakkelia, johon eroina ovat vaaleanharmaa selk\xc3\xa4puoli, pitempi musta silm\xc3\xa4juova, l\xc3\xa4hes kokonaan harmaa pyrst\xc3\xb6 ja kirkkaan punaruskean v\xc3\xa4rin puuttuminen alaper\xc3\xa4st\xc3\xa4 ja kupeilta. Sukupuolet ovat samann\xc3\xa4k\xc3\xb6isi\xc3\xa4. Nuori lintu on erotettavissa vanhasta vain l\xc3\xa4hiet\xc3\xa4isyydelt\xc3\xa4, sen puku on himme\xc3\xa4mpi ja isojen peitinh\xc3\xb6yhenten k\xc3\xa4rjet ovat ruskehtavat.\n_START_SECTION_\nEsiintyminen\n_START_PARAGRAPH_\nId\xc3\xa4nkallionakkeli el\xc3\xa4\xc3\xa4 Keski-Aasiassa Turkin it\xc3\xa4osista Luoteis-Pakistaniin ja Kazakstaniin. Lajin esiintymisalueen laajuus on 1\xe2\x80\x9310 miljoonaa neli\xc3\xb6kilometri\xc3\xa4 ja yksil\xc3\xb6m\xc3\xa4\xc3\xa4r\xc3\xa4 Euroopassa on 43\xc2\xa0000\xe2\x80\x93210\xc2\xa0000. Laji on paikkalintu, eik\xc3\xa4 sit\xc3\xa4 ole tavattu Suomessa._NEWLINE_Id\xc3\xa4nkallionakkelista tunnetaan nelj\xc3\xa4 alalajia: tephronota Keski-Aasiassa, iranica Turkmeniassa ja Iranin Kohorasanissa, obscura Armeniassa ja Azerbaid\xc5\xbeanissa sek\xc3\xa4 dresseri Pohjois-Irakissa, L\xc3\xa4nsi-Iranissa ja Kaakkois-Turkissa.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nId\xc3\xa4nkallionakkelit asuvat kivikkoisilla vuorenrinteill\xc3\xa4 ja laaksoissa kolmen kilometrin korkeudelle saakka, usein jokien ja purojen tuntumassa. Paikoin, kuten Iranissa, se voi pesi\xc3\xa4 kivikkoisissa tammimetsik\xc3\xb6iss\xc3\xa4.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nId\xc3\xa4nkallionakkelin pes\xc3\xa4 on kallionhalkeamassa tai -kolossa, puunkolossa tai -onkalossa, usein vanhassa tikan, mehil\xc3\xa4issy\xc3\xb6j\xc3\xa4n tai sinin\xc3\xa4rhen kolossa. Pes\xc3\xa4tunnelin pituus on noin 5 cm. Pes\xc3\xa4nrakennusmateriaaleina k\xc3\xa4ytet\xc3\xa4\xc3\xa4n muun muassa pihkaa, mutaa, lantaa, karvoja, korsia, pieni\xc3\xa4 luita ja karvoja. Pari voi k\xc3\xa4ytt\xc3\xa4\xc3\xa4 samaa pes\xc3\xa4\xc3\xa4 monta vuotta. Pes\xc3\xa4ss\xc3\xa4 voi olla mutaa ja/tai pihkaa jopa 10 cm kerros ja se voi painaa noin 10 kg, er\xc3\xa4\xc3\xa4ss\xc3\xa4 tapauksessa 32 kg. Naaras munii 4\xe2\x80\x938, tavallisesti viisi tai kuusi munaa, joita se hautoo yksin. Haudonta-aika on 12\xe2\x80\x9314 p\xc3\xa4iv\xc3\xa4\xc3\xa4. Poikasia ruokkivat sek\xc3\xa4 naaras ett\xc3\xa4 koiras. Poikaset l\xc3\xa4htev\xc3\xa4t pes\xc3\xa4st\xc3\xa4 24\xe2\x80\x9326 p\xc3\xa4iv\xc3\xa4n ik\xc3\xa4isin\xc3\xa4, jolloin niiden siipisulat ovat t\xc3\xa4ysimittaisia. Laji pesii toisinaan kahdesti kes\xc3\xa4n aikana.\n_START_SECTION_\nRavinto\n_START_PARAGRAPH_\nKes\xc3\xa4aikaan id\xc3\xa4nkallionakkelit sy\xc3\xb6v\xc3\xa4t p\xc3\xa4\xc3\xa4asiassa hy\xc3\xb6nteisi\xc3\xa4 ja matoja, syksyll\xc3\xa4 ja talvella enimm\xc3\xa4kseen siemeni\xc3\xa4. Poikasia ruokitaan p\xc3\xa4\xc3\xa4asiassa el\xc3\xa4inravinnolla, mutta v\xc3\xa4h\xc3\xa4isess\xc3\xa4 m\xc3\xa4\xc3\xa4rin my\xc3\xb6s p\xc3\xa4hkin\xc3\xb6ill\xc3\xa4.'